It-testijiet li saru fuq il-passiġġiera li kienu fuq l-istess titjira mal-familja infettata jirriżultaw fin-negattiv It-tliet pazjenti li għandhom il-coronavirus jinsab f’qagħda stabbli u jidher li qed iwieġbu b’mod pożittiv għall-kura. Dan intqal dalgħodu waqt konferenza tal-aħbarijiet li saret fl-isptar Mater Dei, fejn il-Virologu Christopher Barbara saħaq li apparti din il-familja, ma kien hemm l-ebda każ ieħor ta’ Covid-19 identifikat f’Malta. Spjega kif sa dalgħodu saru żewġ testijiet fuq żewġ pazjenti li kienu suspettati li għandhom il-virus, iżda dawn irriżultaw fin-negattiv. Barbara qal ukoll li saru t-testijiet fuq il-passiġġieri kollha li kienu fuq l-istess ajruplan mat-tifla ta’ 12-il sena u l-ġenituri tagħha u li kollha kemm huma rriżultaw fin-negattiv. Intant, waqt l-istess aġġornament, infermiera tat dimostrazzjoni ta’ kif qed jintlibes l-ilbies protettiv mogħti lilhom u dan ftit minuti biss wara li l-MUMN ordnat lill-4,000 infermier membru tagħha biex ma jersqux lejn il-pazjenti tal-coronavirus sakemm dawn jingħataw ilbies adegwat li jgħatti lill-infermiera u l-professjonisti minn rashom sa saqajhom. Madanakollu, l-uffiċjali insisewt ukoll li l-ilbies mogħti lill-infermiera u t-tobba tal-isptar huwa adegwat. Min-naħa tiegħu, il-Professur Michael Borg, il-Kap tad-Dipartiment Kontra l-Infezzjonijiet saħaq li l-ilbies protettiv li qed tappella għalih l-MUMN mhuwiex neċessarju u jista’ jtellef u mhux jgħin lill-infermiera. Kompla jisħaq kif fir-rigward ta’ każijiet suspettati ta’ coronavirus, il-pazjenti qed jitwaqqfu qabel jidħlu l-ITU jew inkella ċ-ċentri tas-saħħa u l-kliniċi u qed ikunu mistoqsija sensiela ta’ mistoqsijiet dwar l-aħħar vjaġġi tagħhom barra mill-pajjiż. Spjega kif f’każ li jkun hemm suspettat qawwi li pazjent jista’ jkollu l-coronavirus, minn hemm jiskatta protokoll stabbilit. Aqra wkoll: